Det er ein rett intensjon å leita etter verkemiddel som kan medverka til kreativitet, næringsutvikling og busetnad på bygdene, og me oppfattar heilt klårt at dette forslaget er eit slikt forsøk. Kristeleg Folkeparti kjem likevel ikkje til å støtta forslaget i dag. Det kjem av at eit tilsvarande forslag om oppheving av det generelle forbodet om deling av landbrukseigedomar vart sendt ut på høyring frå regjeringa Bondevik II, med frist for å svara i november 2005. Då høyringssvara kom inn, viste det seg at det var eit klårt fleirtal i høyringsrunden som gjekk imot framlegget til endring. Det vart m.a. peikt på at forslaget kan gjera det vanskeleg å halda oppe ein variert bruksstruktur, og at vernet av dyrka jord kan verta svekt. Dette er viktig for Kristeleg Folkeparti. Det er òg grunn til å minna om at loven allereie i dag opnar for unntak frå det generelle delingsforbodet, og ei konkret vurdering i kvar enkelt sak kan opna for deling, m.a. ut frå omsynet til busetnad eller ny verksemd. Kristeleg Folkeparti har tiltru til at den lokale styresmakta i kommunane og fylka kan vurdera dette på ein god måte, men det er likevel svært viktig å prøva å finna fram til gode verkemiddel som kan, som eg sa, stimulera både til kreativitet i næringsutvikling og til busetnad rundt om på bygdene våre. Så arbeidet med å prøva å finna verkemiddel i den leia, må halda fram. Me må òg våga å sjå med nye auge på lovar som kan vera til hinder for ei slik utvikling. På bakgrunn av dei sterke signala som kom i høyringsrunden, kan Kristeleg Folkeparti ikkje støtta det forslaget som i dag ligg føre.